ROZHODNUTIE KOMISIE
z 18. apríla 2006,
ktorým sa mení a dopĺňa rozhodnutie 2003/467/ES, pokiaľ ide o vyhlásenie, že určité regióny Talianska sú úradne bez výskytu tuberkulózy hovädzieho dobytka a enzootickej bovinnej leukózy a že Slovensko je úradne bez výskytu enzootickej bovinnej leukózy
[oznámené pod číslom K(2006) 1551]
(Text s významom pre EHP)
(2006/290/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitola I ods. 4 a prílohu D kapitola I časť E,
keďže:
(1)
V smernici 64/432/EHS sa ustanovuje, že členské štáty, ich časti alebo regióny je možné vyhlásiť za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy, pokiaľ ide o stáda hovädzieho dobytka podliehajúce súladu s určitými podmienkami stanovenými v tejto smernici.
(2)
Zoznamy oblastí v členských štátoch, ktoré sú vyhlásené za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy, sú uvedené v rozhodnutí Komisie 2003/467/ES z 23. júna 2003, ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
Taliansko predložilo Komisii dokumentáciu preukazujúcu splnenie príslušných podmienok ustanovených v smernici 64/432/EHS, pokiaľ ide o oblasť Friuli-Venezia Giulia, aby sa táto oblasť mohla úradne vyhlásiť za oblasť bez výskytu enzootickej bovinnej leukózy v stádach hovädzieho dobytka.
(4)
Taliansko taktiež predložilo Komisii dokumentáciu preukazujúcu splnenie príslušných podmienok ustanovených v smernici 64/432/EHS, pokiaľ ide o oblasť Molise, aby sa táto oblasť mohla úradne vyhlásiť za oblasť bez výskytu enzootickej bovinnej leukózy v stádach hovädzieho dobytka.
(5)
Slovensko predložilo Komisii dokumentáciu preukazujúcu splnenie príslušných podmienok ustanovených v smernici 64/432/EHS, pokiaľ ide o jeho územie, aby sa celé územie Slovenska mohlo úradne vyhlásiť za územie bez výskytu enzootickej bovinnej leukózy v stádach hovädzieho dobytka.
(6)
Po zhodnotení dokumentácie predloženej Talianskom by sa regióny Friuli-Venezia Giulia a Molise mali vyhlásiť za oblasti bez výskytu tuberkulózy hovädzieho dobytka a enzootickej bovinnej leukózy, v uvedenom poradí.
(7)
Po zhodnotení dokumentácie predloženej Slovenskom by sa celé územie tohto členského štátu malo vyhlásiť za územie bez výskytu enzootickej bovinnej leukózy.
(8)
Rozhodnutie 2003/467/ES by sa preto malo zodpovedajúcim spôsobom zmeniť a doplniť.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I a III k rozhodnutiu 2003/467/ES sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 18. apríla 2006